PRIMĂRIA MUNICIPIULUI SATU MARE

SERVICIUL SCRIERE, IMPLEMENTARE ŞI MONITORIZARE PROIECTE

Nr. 24743/17.04.2024

În temeiul prevederilor art. 136 alin. (8) lit. b) din OUG nr. 57/2019 privind Codul Administrativ, cu modificările și completările ulterioare,

Serviciul Scriere, Implementare și Monitorizare Proiecte-Compartiment energetic formulează următorul:

**RAPORT DE SPECIALITATE**

**la proiectul de hotărâre** **privind aprobarea programului local multianual privind creşterea performanţei energetice a blocurilor de locuinţe din Municipiul Satu Mare**

Strategia energetică a României pentru perioada 2016-2030 precizează că: ”Obiectivul general al strategiei sectorului energetic îl constituie satisfacerea necesarului de energie atât în prezent, cât și pe termen mediu și lung, la un preț cât mai scăzut, adecvat unei economii moderne de piață și unui standard de viață civilizat, în condiții de calitate, siguranță în alimentare,cu respectarea principiilor dezvoltării durabile.” Astfel, în vederea susținerii principiului dezvoltării durabile prima opțiune a strategiei naționale este creșterea eficienței energetice.

Pachetul privind Cadrul 2030 în domeniul energiei şi schimbărilor climatice propus de Comisia Europeană cuprinde:

* Comunicarea privind viitorul cadru pentru politicile în domeniul energiei şi schimbărilor climatice pentru perioada 2020-2030;
* Propunerea de Decizie privind reformarea EU ETS pe termen lung.

Noul Cadru 2030 stabilește trei obiective - cheie pentru anul 2030:

* ţintă minimă de reducere la nivel UE a emisiilor de gaze cu efect de seră de 40% faţă de nivelul din 1990;
* un nivel minim obligatoriu la nivel UE de 27% pentru ponderea energiei din surse regenerabile în totalul consumului de energie, care urmează să fie atins prin angajamente/contribuţii corespunzătoare ale statelor membre;
* ţinta indicativă de reducere a emisiilor de cel puțin 55% la nivel UE, în orizont 2030.

Reducerea consumului de energie pentru încălzirea blocurilor de locuinţe are ca efecte reducerea costurilor de întreţinere cu încălzirea, diminuarea efectelor schimbărilor climatice, prin reducerea emisiilor de gaze cu efect de seră, creşterea independenţei energetice, prin reducerea consumului de combustibil utilizat la prepararea agentului termic pentru încălzire, precum şi ameliorarea aspectului urbanistic al localităţilor.

Ordonanţa de Urgenţă nr.18 din 04.03.2009 privind creşterea performanţei energetice a blocurilor de locuinţe cu modificările şi completările ulterioare, stabileşte lucrările de intervenţie pentru creşterea performanţei energetice a blocurilor de locuinţe construite după proiecte elaborate până la 31 decembrie 2005, precum şi etapele necesare realizării lucrărilor, modul de finanţare a acestora şi obligaţiile şi răspunderile autorităţilor administraţiei publice şi asociaţiilor de proprietari.

Coordonatorii programelor multianuale sunt primarii municipiilor, oraşelor şi comunelor în care se derulează programele privind creşterea performanţei energetice la blocurile de locuinţe. Contractarea expertizării şi auditului energetic pentru reabilitarea termică a clădirilor de locuit, nominalizate în programul multianual, se face de către coordonatorii locali (primarii municipiilor, oraşelor şi comunelor), cu respectarea prevederilor legale în vigoare privind achiziţiile publice.

Au fost depuse de către asociaţiile de proprietari un număr de 92 de cereri de înscriere în programul local multianual privind creşterea performanţei energetice a blocurilor de locuinţe.

Ținând cont de cele prezentate mai sus, proiectul de hotărâre privind aprobarea programului local multianual privind creşterea performanţei energetice a blocurilor de locuinţe din Municipiul Satu Mare se înaintează Consiliului Local al Municipiului Satu Mare cu propunere de aprobare.

Şef Serviciul Scriere, Implementare

Și monitorizare proiecte

Dr. Sveda Andrea